FENGSLET: Ti norske ungdommer var fredag morgen arrestert på Kos. På bildet til høyre snakker en norsk 17-åring med sin mor på telefon. Foto: PRIVAT

Ti unge nordmenn pågrepet på Kos: Siktet for slåssing

Politiet på den greske øya bekrefter pågripelsen overfor VG. De pågrepne er kommende russ fra flere norske byer.

Oppdatert 27. juli 2018

Artikkelen er over to år gammel

Klikk for å aktivere kartet

Etter det VG forstår skal flesteparten av de pågrepne være tenåringer som var på Kos under et ferieopphold. De skal ha blitt pågrepet natt til fredag.

– Ti nordmenn og en polakk er pågrepet, sier polititalsmann Petros Vassilakis til VG ved 10.15-tiden.







Først opplyste politiet på Kos at elleve nordmenn var pågrepet.

Flere av dem skal være under 18 år.

I VARETEKT: De elleve pågrepne sitter fengslet i politistasjonen i Kos by. Foto: Privat

Politiet: Siktet for slåssing

Talspersonen forklarer at det var slåssing i bargaten da politiet kom til stedet i 1-tiden natt til fredag. Politiet kjenner ikke bakgrunnen for slåsskampen. De pågrepne er siktet for slåssing og for ikke å ha samarbeidet med politiet.

VG har konfrontert politiet med at pågripelsen ifølge vitner skal ha vært svært voldsom.

– Politiet har lov til å bruke vold for å gjenopprette ro og orden, sier Vassilakis.

Han opplyser videre at ingen er sendt til sykehus etter pågripelsene.

Ulike forklaringer

VG har snakket med en rekke personer med nær kjennskap til hendelsene den siste uken. Det er ulike versjoner av hva som skal ha skjedd.

Flere sier at det natt til fredag var planlagt en slåsskamp mellom russ fra to ulike norske byer.

Barsjef Ronny Helmersen ved West bar i hovedgaten sier til VG:

– Alle de norske turistene som gikk forbi sa det skulle være arrangert en slåsskamp klokken 2 mellom to russebusser.

Også andre kilder sier til VG at det har vært arrangert slåsskamper. VG har fått tilsendt to videoer som viser brutale slåsskamper, der nordmenn skal være involvert.

Flere venner av de pågrepne som VG har snakket med er uenige i dette.

– Det var ingen slåsskamp i natt. Politiet kom etter at noen hadde skreket til hverandre på gaten. De var svært hardhendte under pågripelsene, sier en av dem.

Ifølge en av vennene har det vært bråk flere ganger i løpet av uken. Et annet vitne hevder at flere lokale også har vært involvert.

En ung, norsk kvinne VG har snakket med, sier at de forsøkte å snakke med politiet etter pågripelsen, men fikk følgende svar:

– Vi er drittlei av norske turister som kommer og ødelegger og alltid lager bråk.

Venter utenfor politistasjonen

VG har i morgentimene fredag snakket med en av turdeltagerne, som nå befinner seg utenfor politistasjonen. Der forsøker de å få informasjon om de som sitter varetektsfengslet.

– Ingen forsto hva som skjedde, sier han.

Han forteller at de pågrepne ble tatt av politiet i hovedbargaten på Kos mellom halv ett og halv to.

Turen er en arrangert tur for kommende russ. Flere titalls unge nordmenn fra hele landet deltar, forteller vitnet.

– To av de elleve pågrepne personene er Apollos gjester, opplyser markeds- og kommunikasjonsdirektør Tonje Løkaas Fossum til VG.

Reiseledere i selskapet jobber med lokale myndigheter for å bistå sine gjester.

UD:- Yter konsulær bistand

VG har vært i kontakt med Utenriksdepartementet, som kjenner til saken.

– Utenriksdepartementet er kjent med at norske borgere skal være pågrepet av politiet på Kos, Hellas. Ambassaden i Aten er i kontakt med lokale myndigheter og vil yte konsulær bistand i samsvar med fast praksis og gjeldende rammer for bistand til fengslede norske borgere i utlandet, sier pressevakt Kari Eken Wollebæk til VG.

Kjenner du til saken? Kontakt oss her.

Publisert: 27.07.18 kl. 07:26 Oppdatert: 27.07.18 kl. 10:48

Les også

Mer om Politiet Hellas